Regeringsamptenare bestee miljoene aan vlugkaartjiesEbrahim Patel. (Foto: Twitter) Ebrahim Patel, minister van handel en nywerheid, het onthul dat amptenare van sy departement ŉ allemintige R7,8 miljoen aan besigheidsklasvlugte en sabbatsverlof vir 16 werknemers bestee het. Patel het dié onthulling in antwoord op ŉ parlementêre vraag bekendgemaak. Mat Cuthbert, die DA se adjunk-skaduminister van handel, nywerheid en ekonomiese ontwikkeling, het Dinsdag in ŉ verklaring gesê die minister se antwoord volg sowat vier maande na vrae hieroor ingedien is. Volgens Cuthbert is dit ’n duidelike oortreding van reël 146 van die Nasionale Vergadering se staande reëls. Dié reël bepaal dat alle vrae wat parlementslede aan ministers stel binne tien werksdae beantwoord moet word. “Dit is ’n duidelike aanduiding dat die departement en minister Patel hul bes probeer het om hierdie inligting van die publiek te weerhou,” meen Cuthbert. Volgens Cuthbert is 16 amptenare van die departement van handel en nywerheid sedert Januarie verlede jaar op sabbatsverlof met betaling geplaas. Ses van die werknemers is op 12 maande betaalde verlof geplaas, een op 10 maande verlof en die oorblywende nege werknemers op verloftydperke van twee en ŉ half tot 9 maande. “Dít terwyl die leierskap van die departement voortdurend kla oor die hoë vlakke van vakatures in hul geledere,” het Cuthbert gesê. Volgens Cuthbert het dit ook aan die lig gekom dat die departement tussen 1 Januarie 2018 en 31 Desember 2019 altesaam 192 besigheidsklasvliegkaartjies vir internasionale vlugte het teen ’n totale koste van R7 869 924. Altesaam 42 besigheidsklasvliegkaartjies vir plaaslike vlugte is ook in dié tyd teen ’n totale koste van R395 472 bespreek. “Dit terwyl die regering se openbare doelwit was om reisuitgawes te sny weens die bestaande fiskale uitdagings wat die tesourie in die gesig staar,” het Cuthbert gesê. Die DA gaan nou opvolgvrae aan Patel rig oor wie die betrokke amptenare is wat op sabbatsverlof geplaas is en wie verantwoordelik is vir die buitensporige uitgawes verbonde aan die besigheidsklasvlugte.